text: বড় স্বপ্ন নিয়ে নটিংহ্যাম যাত্রা
  প্রকাশ: ২০১৯-০৬-১৮ ৬:০৬:২৯ পিএম || আপডেট: ২০১৯-০৬-১৯ ১:০৩:০৭ পিএম
  টনটন থেকে ক্রীড়া প্রতিবেদক : সেমিফাইনালে যেতে হলে শেষ চার ম্যাচে তিনটিতে জয় পেতেই হবে বাংলাদেশকে।
  এখনও হয়তো আফসোস হচ্ছে! মাশরাফির, সাকিবের, মুশফিকের, বাকিদের। নিউজিল্যান্ডের বিপক্ষে ম্যাচ নিয়ে কিংবা শ্রীলঙ্কার বিপক্ষে বৃষ্টিতে পয়েন্ট হারানোয়। ৫ ম্যাচ শেষে ৫ পয়েন্ট নিয়ে পয়েন্ট টেবিলে বাংলাদেশের অবস্থান পাঁচে।
  সেমিফাইনাল যেতে ১০ পয়েন্ট লাগবে। শেষ ৪ ম্যাচে বাংলাদেশ ৩টিতে জয় পেলে বাংলাদেশের পয়েন্ট হবে ১১। তাহলে প্রথমবারের মতো সেমিফাইনাল খেলার সুযোগ পাবে মাশরাফির দল।
  আপাতত অতদূর চিন্তা করছে না দল। ম্যাচ বাই ম্যাচ চিন্তা করে এগোচ্ছে । বৃহস্পতিবার বাংলাদেশের ম্যাচ অস্ট্রেলিয়ার বিপক্ষে। ওয়েস্ট ইন্ডিজের বিপক্ষে দাপুটে জয়ের পর নটিংহ্যামে চমক দেখাতে প্রস্তুত বাংলাদেশ।
  বুক ভরা আত্মবিশ্বাস নিয়ে বাংলাদেশ নটিংহ্যামে যাত্রা শুরু করেছে। স্থানীয় সময় সকাল সাড়ে ১১টায় টনটন ছেড়েছে পুরো দল। টনটন থেকে নটিংহ্যামের দূরত্ব ১৮১.২ মাইল। পুরোটা পথ বাংলাদেশ পাড়ি দেবে বাসে।
  ২০১৫ বিশ্বকাপ ও ২০১৭ চ্যাম্পিয়ন্স ট্রফিতে বাংলাদেশ দুবার খেলেছে অস্ট্রেলিয়ার বিপক্ষে। অস্ট্রেলিয়া-নিউজিল্যান্ড বিশ্বকাপে দুই দলের ম্যাচে একটি বলও মাঠে গড়ায়নি। আর চ্যাম্পিয়ন্স ট্রফিতে দুই দল পয়েন্ট ভাগাভাগি করেছিল। এবার সেই সম্ভাবনা নেই। বৃহস্পতিবার নটিংহ্যামে এক ফোঁটা বৃষ্টির সম্ভাবনা নেই, আবহাওয়া অফিস জানাচ্ছে এমনটাই।
  নটিংহ্যামের ট্রেন্ট ব্রিজে বাংলাদেশ ২০০৫ ও ২০১০ সালে দুটি ম্যাচ খেলেছিল। দুটিতেই বাংলাদেশ হেরেছিল স্বাগতিক ইংল্যান্ডের কাছে।
  ওয়েস্ট ইন্ডিজকে হারানোর আত্মবিশ্বাসের পাশাপাশি বাংলাদেশ আরেকটি জায়গায় পেতে পারে অনুপ্রেরণা। এই ইংল্যান্ডের মাটিতেই অস্ট্রেলিয়ার বিপক্ষে বাংলাদেশ একমাত্র ওয়ানডে জিতেছিল। ২০০৫ সালে আশরাফুলের মহাকাব্যিক ইনিংসে পন্টিং, হেইডেন, মার্টিন, ম্যাকগ্রাদের নাকানি-চুবানি খাইয়েছিল বাংলাদেশ।